長至壽廣西提刑吳大卿
作者：曾丰
朝代：宋

paragraphs: 無量壽佛今壽皇，家傳室授不老方。
九轉丹砂一仁念，函四大海爲壽鄉。
仁氣所覃莫非壽，椿松龜鶴不足當。
三公九卿百執事，一時幸會俱遐昌。
公於九卿蓋其傑，向獨年少今未蒼。
嵩嶽尼山吐符日，長虹失色歸文章。
骨相巖巖松梅竹，精神凜凜冰雪霜。
黑精青女殺氣重，終握斗柄持天綱。
十年伏驥起北漠，萬里飛鸞度南湘。
掌中名是風憲筆，實與萬物爲春陽。
二十五州人所禱，萬口一詞壽而康。
君不見夜來南極星轉芒，又不見朝來南極日轉光。
日星所會有所應，西州耆舊循南荒。
百神奔走翊誕慶，萬象森羅印徵祥。
南人耳目習南事，壽公之意何以將。
南極從古星不老，南極從今日初長。